དཔྱད་རྩོམ་འདི་འབྲི་འགོ་བརྩམས་ནས་ལོ་ངོ་བདུན་ཙམ་སོང་རུང་།ཐེ་ཚོམ་དང་།སྒྱིད་ལུགགཡེང་བ་སྣེ་བསྡོམས་ཀྱིས་འབྲི་ཙམ་བཞག་ཙམ་བྱས་ནས་ཡུན་རིང་སོང་མུར་རང་གི་མིག་ཆབ་ཇེ་ཞན་དུ་གྱུར་ཏེ་ཅམ་འཇོག་མི་བྱེད་ཀ་མེད་བྱུང་།སྤྱི་ལོལོར་ཀྲུང་གོའི་བོད་རིག་པ་དུས་དེབ་ནང་ནུབ་བྱང་མི་རིགས་སློབ་གྲྭ་ཆེན་མོའི་ཞིབ་འཇུག་སློབ་མ་སྟོབས་ལྡན་ལགས་ནསསུམ་རྟགས་ཀྱི་ཕྱི་མོ་འདི་ཉིད་དུས་རབས་བདུན་པའི་ནང་གི་བརྩམས་ཆོས་ཡིན་མིན་སྐོར་གྱི་ཐོག་མའི་དཔྱད་པཞེས་པའི་དོགས་འདྲི་རྒྱུ་མཚན་དང་བཅས་པ་ཞིག་འདོན་སྤེལ་གནང་འདུག་པར་དྲི་ལན་འདྲ་ཡོང་རེ་བྱས་ཀྱང་།བོད་ལྗོངས་དང་།མདོ་སྟོད་སྨད་སོགས་གང་ས་ནས་དེའི་སྐོར་གྱི་ཆེད་རྩོམ་ཐོན་རིགས་ད་ཕན་གོ་ཐོས་ཙམ་མ་བྱུང་བས་དཔྱོད་ལྡན་གཞོན་ནུ་ཚོའི་རེ་འདོད་བསྐོང་རྒྱུ་ནི་རང་རིགས་ཡི་གེ་འདྲིས་པའི་མི་རྒན་ཚོའི་འོས་འགན་འདོར་ཐབས་མེད་པ་ཞིག་ཡིན་སྙམ་པའི་སྐུལ་འདེད་ཅིག་བྱུང་རུང་།རང་གི་དཔྱད་རྩོམ་ལེགས་སྒྲིག་མ་བྱུང་བར་འདྲེན་བྱེད་ཀྱི་ནུས་པ་ཤོར་སྐབས་དེ་མུར་ལུས་ཞིང་།ཉེ་ཆར་གོ་ཐོས་ཞིག་ལ་ཨ་མདོ་ཁུལ་དུ་དཔེ་ཉོག་བསྡུ་སྒྲིག་བྱས་པའི་དེབ་གཅིག་གི་ནང་།ས་པཎ་གྱིས་མཛད་པའི་སུམ་རྟགས་འགྲེལ་པཟེར་བ་ཞིག་འཁོད་ཡོད་ཚོད་འདུག་པ་དེ་ནི་མཛད་པཞེས་པ་དེ་རང་ནས་དཔེ་མིང་དངོས་མ་ཡིན་པ་ར་འཕྲོད་ཅིང་།ས་པཎ་གྱི་སྐུ་དུས་སུསུམ་རྟགསབྱུང་མེད་པའི་རྒྱུ་མཚན་གོང་དུ་བརྗོད་ཟིན་པས་བསྐྱར་བརྗོད་མ་དགོས་ཀྱང་།འདི་རིགས་ཀྱིས་གཞོན་སྐྱེས་རྣམས་ལ་འཁྲུལ་གཞི་ཡང་བསྐོར་བསྐྱར་བསྐོར་བཟོ་ཉེན་བློ་ཚབས་ཀྱང་སྐྱེས་པ་མ་ཟད།ལྷག་པར་སྔ་ལོཀྲུང་གོའི་བོད་ཀྱི་རིག་གནས་སྲུང་སྐྱོབ་དར་སྤེལ་ཚོགས་གསར་འཛུགས་སྐབས་རྒད་པོ་བདག་ལའང་འཐོབ་པར་དཀའ་བའི་ལྷན་ཚོགས་དེའི་ཚོགས་གཙོ་གཞོན་པའི་ཁོངས་འདེམས་ཐོན་བྱུང་འདུག་པ་བཅས་ལ་བརྟེན་ཀྲུང་གོའི་བོད་ཀྱི་རིག་གནས་དར་སྤེལ་ལ་རང་ནུས་ཀྱི་ཕན་ཆ་ཅུང་འདོན་ཐུར་རེས་ཉེ་འཁོར་མིག་ལྡན་གཞན་གྱི་གྲོགས་འགྱུར་ལ་བརྟེན་ནས་དཔྱད་རྩོམ་འདི་བསྟར་སྒྲིག་གང་ཐུང་དང་འབྲེལ་ཕུལ་བ་ལགས་ན་དགེ་སྤེལ་སྐྱོན་སེལ་ལེགས་བཅོས་གང་གཟབ་ཡོང་བ་ཞུ།